SKRIFTLIG FORESPØRGSEL E-2128/01

af Cristiana Muscardini (UEN) til Kommissionen

(17. juli 2001)

Om: Sundhedsrisiko som følge af indtagelse af hestekød

Kogalskab har ikke blot i Italien, men også i andre europæiske lande medført en betydelig stigning i forbruget af hestekød. Næsten alt dette kød importeres imidlertid fra de østeuropæiske lande, i særdeleshed Rumænien. Bortset fra at hestene transporteres under katastrofale forhold, er der også det problem, at

mange af disse stater har meget store miljøproblemer, idet deres jord (og dermed græsmarkerne) er forurenet af tungmetaller som f.eks. kadmium, kviksølv og bly, hvortil der i mange tilfælde kommer radioaktive stoffer som følge af nedfald fra Tjernobyl.

Ifølge EU's tal importerer Italien over 200 000 heste om året, hvoraf 70 % stammer fra lande uden for Europa.

1. Har Kommissionen kendskab til ovennævnte risici?

2. Anser Kommissionen ikke situationen for overordentlig farlig for forbrugernes sundhed?

3. Mener Kommissionen ikke, at de lande, der er inddraget i denne handel, i forbindelse med udvidelsen af Unionen bør gennemføre de gældende europæiske direktiver vedrørende sundhedsforebyggelse i forbindelse med forbrug af kød, og at der ud over forbuddet i medlemsstaterne mod at bruge lever og nyrer i dyr fra tredjelande bør være et tilsvarende strengt forbud, især for de lande, som er i gang med tiltrædelsesproceduren, mod at eksportere dyr, som ikke opfylder de helbredsmæssige betingelser for at kunne sælges uden risiko for forbrugerne?

4. Mener Kommissionen ikke, den med henblik herpå bør sætte sig i forbindelse med disse landes sundhedsministerier for at få kendskab til og vurdere de gældende bestemmelser på området i disse lande og i medlemsstaterne for at finde frem til fælles foranstaltninger med henblik på at løse dette problem?

Svar afgivet på Kommissionens vegne af David Byrne

(27. september 2001)

1. og 2. Fællesskabet har generelt fastsat betingelser for indførsel af levende dyr og animalske produkter fra tredjelande. Disse betingelser har til formål at sikre beskyttelsen af den europæiske forbruger og svarer mindst til betingelserne for fællesskabsproduktionen. De kan omfatte en liste over godkendte tredjelande, krav om kontrolplaner, særlig med hensyn til restkoncentrationer, og for kød lister over godkendte slagterier. De krævede garantier udmønter sig i, at der fremlægges sundhedsattester efter modeller fastsat på fællesskabsplan. Indførselsbetingelserne kontrolleres ved ankomsten til EU på godkendte grænsekontrolsteder. Desuden aflægger Levnedsmiddel- og Veterinærkontoret regelmæssigt besøg i tredjelandene for at sikre sig, at myndighederne overholder de fastsatte regler.

Denne garantiordning gælder for kød, herunder hestekød, og levende dyr, der indføres fra de østeuropæiske lande. I den sammenhæng mener Kommissionen, at forbrugerne i EU får de nødvendige garantier, hvis forskrifterne følges nøje.

3. og 4. I forbindelse med udvidelsesforhandlingerne forlanges det af kandidatlandene, at de overtager den gældende fællesskabsret. Dette princip gælder naturligvis også på sundheds- og veterinærområdet. Der afholdes regelmæssigt møder med kandidatlandene for at vurdere de fremskridt, de har gjort. Formålet hermed er at sikre, at fællesskabsbestemmelserne senest på tiltrædelsesdatoen ikke alene er gennemført i kandidatlandenes nationale ret, men også anvendes effektivt af de nationale myndigheder. Kandidatlandene har således fremlagt et generelt dokument om deres strategi med henblik på at garantere fødevaresikkerheden.